جيلالي بن لمختار السباعي لإدريسي لهاشمي، هو شاعير و فقيه و مجاهيد مغربي عربي، تولد فمدينة مراكش ف لقرن 18 من أولاد أبي السباع. قاوم لحملة الفرنسية على مصر مابين 1799-1798. صيفطو باه لشيوخ مراكش و سوس باش يقرا مزيان على علوم د اللغة لعربية ؤ لعلوم د الشريعة والشيعر. ومشا ل مصر باش يطلب العلم ومشا للحجاز حاج، وهاد الفترة تزامنت مع لحملة الفرانساوية على مصر، وهادشي لي خلاه يصاوب جيش الحجازيين ويجمع الدعم ؤ لفلوس ؤ لمتطوعين ؤ عين ولد ختو الشريف الحسين قايد على لعسكر ديال الجيلالي. جيلالي بن المختار السباعي لعب دور كبير بزاف فطرد لفرانساويين من مصر، حيت ستنزف لقوات ديالهم بزاف خصوصا القوات البحرية، قاد بزاف ديال المعارك منهم معركة القصير ؤ معركة سمهود، وكانت عندو علاقة بالسلطان لمغربي سليمان بن محمد، وكان مشهور بزاف عند لمصريين فديك الوقت لدرجة قالو انهو هو المهدي المنتظر بحكم سمية ديالو لكاملة محمد الجيلالي بن المختار السباعي ؤ النسب الشريف ديالو الموثق. وكان كيقولو ليه لمؤرخين د مصر "الجيلاني"، "المغربي"، "السباعي"، لكن الجيلاني هي سمية باش معروف. مات نهار الاحد 6 فبراير 1799م متاثر بجراحي صعاب بعد معركة طاحنة بين لقوات ديالو ؤ ديال فرانسا.